The Critical Aspects of Neo-Victorian Fiction

Studija dr Danijele Petković pod naslovom *The Critical Aspects of Neo-Victorian Fiction,* na više od 130 stranica napisanih na engleskom jeziku, obrađuje najznačajnije kritičke aspekte neoviktorijanske književnosti. Sastoji se od sedam poglavlja: 1) Introduction; 2) “The tiger will perhaps tear you to pieces, but he will not steal your life”: The Politics of Animal Use in Barbara Chase-Riboud’s Hottentot *Venus: A Novel*; 3) “Like a lamb ripe for slaughter”: Female Body, Law and “Domestic” Animals in Hannah Kent’s *Burial Rites*; 4) Cor Sanctum /Ectopia Cordis: The Meaning of the Human Heart between the Clinical Gaze and Romanticism in *The Dress Lodger*; 5) “The Public Face of This Private Volume”: Feminism, Pornography, and the Subversion of the Gendered Public/Private Dichotomy in *The Journal of Dora Damage*; 6) “That name is a wealth to you”: The Necropolitics of the Great Famine, and the Politics of Visibility, Naming and (Christian) Compassion in Joseph O’Connor’s *Star of the Sea*; 7) Problematizing Leniency and Panopticism: Victorian Prison in neo-Victorian Fiction and *Discipline and Punish.* Na kraju je priložena i obimna literatura na bezmalo dvadeset stranica. Premda je veći deo materijala, kako i sama autorka navodi u uvodnoj napomeni, prethodno objavljen u različitim domaćim i stranim publikacijama – poput *Brno Studies in English,*  *Gender Studies, Language, Literature, Meaning: Literary Research, Growing up a Woman: The Private/Public Divide in the Narratives of Female Development, Studi irlandesi. A Journal of Irish Studies, Primerjalna književnost –* treba istaći da su neki od radova ovde znatno prošireni, kao i da je pridodat obiman, veoma informativan uvodni tekst na preko dvadeset stranica, u kome ne samo da su objašnjene ključne tematsko-istorijske postavke već su na taj način u jednu nedeljivu celinu metodološki čvrsto povezani ranije odvojeno objavljeni radovi.

U studiji dr Danijele Petković na originalan, naučno i metodološki utemeljen način obrađeni su sledeći neoviktorijanski romani: *Hottentot Venus: A Novel* Barbare Čejs-Riboud, *Burial Rites* Hane Kent, *The Journal of Dora Damage* Belinde Starling, *The Dress Lodger* Šeri Holman, *Star of the Sea* Džozefa O’Konora, kao i *Affinity* Sare Voters. O neoviktorijanskim romanima kod nas je već pisano, ali ne u onoj meri koju ova književna pojava zahteva. Osim toga, najveći broj do sad objavljenih radova posvećen je rodonačelnicima, te najznačajnijim predstavnicima neoviktorijanskog romana, poput Džona Faulsa, A.S. Bajat, Džin Ris ili Sare Voters. Primarnu građu ove studije, međutim, čine kod nas manje poznata dela novije generacije pisaca koji u 21. veku daju novi ton neoviktorijanskom romanu, svedočeći o njegovom značaju i vitalnosti. Uz to reč je o romanima koji su u inostranstvu izazvali znatnu pažnju kako čitalaca tako i kritike, te bili ovenčani laskavim priznanjima. Nadasve, dr Petković donosi i jedno novo, drugačije, a sasvim ispravno, tumačenje pojma *neoviktorijanski,* koje se odnosi na (ne)očekivane veze i paralele koje se ne samo na kulturnom već i na društveno-političkom planu uspostavljaju između istorijskog viktorijanskog doba 19. veka i našeg vremena, obeleženog tendencijama koje zaista bez mnogo zazora možemo nazvati i neoviktorijanskim. Utoliko pre ova studija zaslužuje našu pažnju, te je, stoga, sa zadovoljstvom preporučujem za objavljivanje.

U Beogradu, 15. 4. 2019. Prof. dr Zorica Đergović-Joksimović

Filozofski fakultet

Univerzitet u Novom Sadu